Åbjøra
        
         (Bindal)
Store norske leksikon,Geografi,Norges geografi,Nordland,Bindal
Åbjøra er en elv i Bindal kommune i Nordland fylke. Nedre del kalles Åelva, og den samlede lengden er 59 kilometer.
Åbjøra har sine øverste kilder sørøst for Tjelviktinden (1088 meter over havet) i fjellområdet mellom Tosenfjorden og Namdalen, renner sørover gjennom en rekke vann, deretter i sørvestlig retning mot Åbjørvatnet, videre i nordvestlig retning og faller ut i Osan, en bukt av Bindalsfjorden ved kommunesenteret Terråk. Nedbørfeltet utgjør 520 kvadratkilometer. Øvre del av Åbjøra er utbygd ved overføring fra hovedmagasinet Øvre Kalvvatnet (519-484 meter over havet) til Kolsvik kraftverk (128 megawatt, 549 gigawatt-timer) ved Tosenfjorden. Navnet Åbjøra er opprinnelig et gårdsnavn, fra norrønt ábjǫrg, av á, 'elv' og 'bratt berg', det vil si 'bratt berg ved elva'. Senere har elva fått navn etter gården, og grenda elva renner gjennom, kortformen Åbygda. Det opprinnelige navnet på elva er Birna, eller Binna (se Bindal). Les mer i Store norske leksikon Nordland Bindal